Írásbeli választ igénylő kérdés E-000946/2021

a Bizottság számára

az eljárási szabályzat 138. cikke

Radka Maxová (Renew), Ondřej Kovařík (Renew), Markéta Gregorová (Verts/ALE), Miriam Lexmann (PPE), Juozas Olekas (S&D), Tomasz Frankowski (PPE), Luděk Niedermayer (PPE), Andrzej Halicki (PPE), Liudas Mažylis (PPE), Tomáš Zdechovský (PPE), Łukasz Kohut (S&D), Bronis Ropė (Verts/ALE), Ondřej Knotek (Renew), Tineke Strik (Verts/ALE), Nils Torvalds (Renew), Magdalena Adamowicz (PPE), Sophia in 't Veld (Renew), Robert Biedroń (S&D), Maria Arena (S&D), Krzysztof Hetman (PPE), Vlad-Marius Botoş (Renew), Rasa Juknevičienė (PPE), Ilana Cicurel (Renew), Erik Marquardt (Verts/ALE), Laurence Farreng (Renew), Anna Júlia Donáth (Renew), Michaela Šojdrová (PPE), Viola Von Cramon-Taubadel (Verts/ALE), Michael Bloss (Verts/ALE), Malik Azmani (Renew), Hildegard Bentele (PPE), Eugen Jurzyca (ECR)

Tárgy: A belorusz diákok uniós egyetemi tanulmányainak támogatása

Belaruszban jelenleg is ezrek harcolnak a demokráciáért, heves tüntetések közepette. A fiatal tüntetők tevékenységének korlátozására irányuló kétségbeesett kísérletként Lukasenka arra szólított fel, hogy zárják ki az egyetemekről és bocsássák el állásukból mindazokat, akik nyilvánosan támogatják a tiltakozásokat.

Az EU-nak gyorsan kell cselekednie. Nem engedhetjük meg, hogy az oktatáshoz való joguk megvonásával és katonai szolgálatra kötelezéssel büntessék azokat, akik a demokratikus értékekért küzdenek.

Ezért üdvözöljük az EU4Belarusz programot, amely kötelezettséget vállal arra, hogy 24 millió euróval hozzájárul a belarusz ellenállás erősítéséhez és a civil társadalom szerepvállalásának növeléséhez, amelyből 8 millió eurót uniós ösztöndíjakra és tanulmányokra fordítanának.

Sajnos továbbra sem lehet tudni, hogy milyen alapon fogják ezt az összeget elosztani, így a pénz kiosztása még várat magára. Ezért a következő kérdéseket tesszük fel:

1. Mikor válik elérhetővé ez a támogatás a diákok számára, hogy elkerülhessék a megtorlásokat?

2. Mi alapján fogják ezeket a forrásokat elosztani? Figyelembe fogják-e venni az üldözött belarusz diákok támogatását célzó, ezt megelőzően tett hiteles erőfeszítéseket például annak feltételeként, hogy az egyetemek jogosultak legyenek ösztöndíjakra?

3. Elég rugalmas lesz-e a program ahhoz, hogy a kedvezményezettek nyelvi vagy felkészítő tanulmányokhoz is támogatást kaphassanak?